##### Til alle medlemmer i NFRAM

##### Nyhetsbrev juni 2017

På vegne av styret i NFRAM sender jeg en sommerhilsen i form av nyhetsbrev.

Nyhetsbrevene har i mange år vært preget av informasjon om arbeidet med spesialiteten i rus- og avhengighetsmedisin, regelverk, overgangsregler og hvordan søke om godkjennelse. Nå er overgangsperioden over og alle som har kunnet søke om godkjennelse etter overgangsregelverket har (forhåpentligvis) sendt inn sine søknader før fristen gikk ut i fjor. Jeg er klar over at saksbehandlingen har tatt svært lang tid og mange av dere er sikkert utålmodige. Helsedirektoratet forklarer det med at det har vært behov for å innhente tilleggsopplysninger i mange av søknadene. Vi håper det nå løser seg og at alle får svar i løpet av kort tid.

Så er det gledelig å registrere at det også begynner å bli noen godkjente utdanningsinstitusjoner i landet. Noen helseforetak vil kunne bli godkjente for hele spesialistløpet, andre for store deler av det. Også noen private avtalepartnere har fått godkjent tellende tjeneste ved en eller flere enheter. Styret i NFRAM er veldig imponert over innsatsen som gjøres for å etablere god spesialistutdanning for våre LIS.

##### Årsmøte og årsmøtekonferanse 2017

Jeg håper vi sees på årsmøtet i Trondheim 24. oktober og ikke minst årsmøtekonferansen samme sted 25-26 oktober. Se hjemmesidene våre for program og informasjon om påmelding (skjema legges ut ASAP). [www.nfram.no](http://www.nfram.no). Konferansen søkes selvsagt godkjent for spesialiteten i rus- og avhengighetsmedisin og også for andre spesialiteter. Nettverk er viktig og det betyr mye for oss å samles på vår egen arena for faglig påfyll, diskusjon og gode samtaler med kolleger.

##### NFRAM-styret har hatt styreseminar om strategi

NFRAM-styrets viktigste oppdrag de siste årene har vært arbeidet med opprettelse av spesialiteten, regelverket for innholdet i denne og deretter etablering og gjennomføring av en omfattende undervisnings-pakke. Styret er fremdeles opptatt av disse oppgavene. Nå er vi forbi den første «gründer-fasen» og skal stake ut en god kurs for drift og videreutvikling av vår fagmedisinske forening. Det passer godt sammen med det arbeidet som pågår i Legeforeningen med å tydeliggjøre sin faglige akse og på den måten få en sterkere posisjon hos styrende helsemyndigheter når det gjelder å sikre faglig forankring i prosesser og beslutninger.

Styret i NFRAM har besluttet at følgende er viktige satsningsområder for styrets arbeid fremover:

1. Spesialistutdanningen – vi ønsker oss en plass, et ansvar. Et regelmessig samarbeid mellom spesialitetskomiteen og den fagmedisinske foreningen hvor noen av medlemmene i begge har dobbeltrolle.
2. Utarbeide faglige veiledere
3. Etablere kontakt med forfattere av lærebøker i rusmedisin, for eksempel gjennom forlagene som utgir slike bøker
4. Etablere kontakt med forsknings-sentre/institutter, for eksempel via NK TSB som drifter et forskningsnettverk.
5. Samarbeid med tilgrensende spesialiteter
6. Kommunikasjon som når ut til større grupper og de kliniske miljøene, for eksempel via en facebook-gruppe, messenger

Styret ønsker å organisere arbeidet med disse satsningsområdene gjennom en struktur bestående av blant annet fast utvalg/komiteer. Vedtektene våre slår fast at det er årsmøtet som skal vedta opprettelse av faste utvalg/komiteer. Forslag til nye utvalg i NFRAM vil bli lagt frem for årsmøtet i Trondheim i oktober. I alle utvalg skal styret være representert.

Noen av medlemmene våre vil være interessert i å bidra mer aktivt i dette arbeidet, ved for eksempel å delta i utvalg/komiteer. Ta gjerne kontakt med styret om dette. Noen av dere vil også bli forespurt direkte. Det er inspirerende og nyttig å delta i det dugnadsarbeidet som drives gjennom fagmedisinske foreninger og spesielt i et fagfelt som vårt – som er i en fantastisk utvikling

##### Informasjon om spesialistutdanningen

**Grunnkursrekke En** er i avsluttet og alle deltagere som fullførte de fire modulene har bestått. Gratulerer!!

**Grunnkursrekke To** har gjennomført to samlinger.

De neste to er:

Tredje kurs i uke 42, (16. – 20. oktober 2017) i Tromsø

Fjerde kurs i uke 17, (23. – 27. april 2018) i Fevik

Kursene ledes av en klasseforstander Eva Skudal. Hun er kursdeltagernes mentor i faget og særskilt ansvarlig for gruppearbeid. Hun lager og retter de obligatoriske kursprøvene og arrangerer eventuelle ekstraprøver.

Grunnkursene avholdes hvert semester 4 ganger og det tar altså 2 år å gjennomføre hele kursrekken. Neste grunnkursrekke (nummer 3) vil starte i 2018, det er uavklart om oppstart bli i vårsemesteret eller høstsemesteret.

Alle må ha gjennomgått innføringskurset først.

**Obligatorisk Innføringskurs**

Kurset arrangeres for 6. gang til høsten i uke 39 (25. – 29. september). Sted Soria Moria. Se kurskatalogen kurs 32048 for påmelding.

Dette kurset må LIS ha gjennomført før de kan søke om deltagelse på grunnkurs. Dag 1 og 2 er obligatorisk også for og felles med LIS i psykiatri.

Kurset annonseres i Legeforeningens kurskatalog og påmelding skjer til koordinatorkontoret.

Og til slutt:

Gratulerer til alle de nye spesialistene, vi er nå 85 godkjente over det ganske land. Mange av dere har dobbeltspesialitet. Jeg håper at mange ønsker å ha sitt **hovedmedlemsskap** i NFRAM og opprettholde et assosiert medlemskap i den fagmedisinske foreningen til den andre spesialiteten. Da må dere aktivt gjøre en endring i registeret ved å sende en melding til [melding@legeforeningen.no](mailto:melding@legeforeningen.no)



**Jeg ønsker alle en riktig god sommer**

#### Guri Spilhaug

Leder av NFRAM

[guri@spilhaug.net](mailto:guri@spilhaug.net)

480 82 665